《九月十二日，赵次侯见招，及钱仲谦》
清代·何栻

一峰迎我来，一峰招我去。白云扶我行，屐齿留不住。

初游破山寺，心證唐贤句。通幽开曲径，花木纷遮护。

迤逦入三峰，深秀渐披露。既作山中游，欲尽山中趣。

万绿莽如海，中有蛛丝路。竹泉清可濯，苔石滑难步。

直立千岁藤，横卧六朝树。松杉间枫楠，坚老不受蠹。

大才多沈沦，长身极骄倨。树争滕薛长，花挟邢尹妒。

芙蓉媚新客，嫣红烂无数。小憩息腰脚，愧我济胜具。

豪哉赵公子，人得江山助。为山作主人，约客忘世故。

肉食厌腥膻，行厨荐蔬茹。相当好天日，无风复无雾。

登楼纵遐瞩，指点互告语。巫相及齐女，约略有遗墓。

山川不能言，何暇事考据？屯兵矗石垒，传是张王戌。

僭窃安足道，无使吾耳污。灵境无尽藏，一一要目遇。

失奇防后悔，买勇竞前赴。同行六七人，筋骨各坚固。

赴山如赴敌，一往气犹怒。崭石辟剑门，万劫僵不仆。

闯如奇鬼阚，缈若飞仙驻。踞虎欲跳荡，蟠虬俨回互。

玲珑片片碎，臃肿涂涂附。将斧凿劖岩，盘古手自厝。

徘徊倚剑立，兹山最奇处。相去无百里，此来方一顾。

落日赭湖水，惜哉天易暮。篮舆颇轻健，截竹仿筚簬。

舆人量肥瘠，只愁坐者错。山行更水行，扁舟问归渡。

今宵当痛饮，馀兴尽倾吐。入门酒正沸，班席镫已炷。

主客谈杭州，湖山起人慕。行将道浙江，蜡屐吾其庶。

名山无大小，曲折名乃著。扪萝从此始，啖蔗安能遽。

正如学佛人，由渐而入悟。吾身犹病梨，况抱烟霞痼。

异日挂冠回，邻山足园圃。无嫌俗更俗，将卜寓公寓。

佳处留茅庵，山灵不吾拒。

作者简介：清江苏江阴人，字廉昉，号悔馀。道光二十五年进士。官至江西吉安知府。工诗古文，善书，兼能画山水。有《悔馀庵集》。